KOMMISSIONENS UDTALELSE af 30. november 1995 til den belgiske regering om tre forslag til ministerielle bekendtgørelser om betingelserne for godstransport ad indre vandveje (95/532/EF)

I henhold til artikel 1 i Rådets beslutning af 21. marts 1962 om indførelse af en fremgangsmåde til forudgående undersøgelse og forhandling om visse administrative eller ved lov fastsatte bestemmelser, som medlemsstaterne påtænker at udstede på transportområdet (1), ændret ved beslutning 73/402/EØF (2), har den belgiske regering i skrivelse af 28. marts 1995 meddelt Kommissionen tre forslag til ministerielle bekendtgørelser om godstransport af tørlast ad indre vandveje. Det første forslag til bekendtgørelse vedrører indenlandsk transport og præciserer den rolle, der spilles af Office régulateur de la navigation intérieure ved udarbejdelse af befragtningskontrakter og de betingelser og priser, som kontrakterne skal opfylde; det andet forslag til ministeriel bekendtgørelse fastsætter bestemmelser for flodtransport fra Belgien til Frankrig og Nederlandene, og det tredje forslag sigter på at fastsætte de betingelser i henhold til hvilke både, der foretager transport for egen regning, kan undtages fra Office régulateur de la navigation intérieure's medvirken.

Kommissionen modtog den belgiske regerings skrivelse den 3. april 1995. Kommissionen anmodede ved skrivelse af 21. april 1995 den belgiske regering om yderligere oplysninger. Svar på denne skrivelse blev modtaget den 8. juni 1995, og der blev afholdt møde med repræsentanter for den belgiske regering den 30. juni 1995.

I henhold til artikel 2 i Rådets førnævnte beslutning fremsætter Kommissionen følgende udtalelse:

1) Kommissionen har først undersøgt forslag til ministeriel bekendtgørelse om indenlandsk transport og forslag om transport fra Belgien til Frankrig og Nederlandene.

Kommissionen konstaterer, at forslag til ministeriel bekendtgørelse om transport mellem to belgiske havne bibeholder den nuværende ordning om fordeling af fragt, men ændrer visse funktionselementer, således at der forekommer større kommerciel fleksibilitet. Befragteren har således nu mulighed for at afslå et fartøj, der ikke er reglementeret rent teknisk, eller en transportvirksomhed, der tidligere ikke har udført tilfredsstillende arbejde.

Nogle transportopgaver kan fragtes frit med en påtegning fra Office régulateur de la navigation intérieure. Sådanne undtagelser kan udvides af dette kontors leder til yderligere kategorier af produkter eller andre typer befragtning.

Den nuværende »turnusordning« tillader principielt kun befragtning for enkeltture, men forslaget til ministeriel bekendtgørelse om indenlandsk transport gør det muligt inden for dette system at foretage befragtning på maksimalt fem på hinanden følgende ture og tidsbestemte kontrakter for en periode på op til to måneder. Efter ikrafttrædelse af denne ministerielle bekendtgørelse træffer den belgiske regering beslutning om de generelle betingelser for transport på mere end fem på hinanden følgende ture, om tidsbestemte kontrakter på over to måneder og om tonnagekontrakter. Med hensyn til tonnagekontrakter præciserer den ministerielle bekendtgørelse, at sådanne kontrakter helt eller delvist kan indgås uden at tage hensyn til »turnusordningen«, og at der i tilfælde af en delvis liberalisering skal være tale om mindst 30 % fri befragtning af hele lasten.

Med hensyn til tariffer og transportbetingelser fastsætter forslaget iværksættelse af et generelt referencetarifsystem, idet Comité des frets, som består af repræsentanter for de offentlige myndigheder og branchen, kan afgive en rådgivende udtalelse om betingelserne herfor. Ministeren har den endelige afgørelse om tariffastsættelser og transportbetingelser. Mulighederne for at fragive referencetarifferne er undergivet betingelser, som senere fastsættes af de offentlige myndigheder.

Forslaget om flodtransport til Frankrig og Nederlandene anbefaler bibeholdelse eller indførelse af fragtfordelingssystemet med samme funktionsbetingelser som i forslaget om indenlandsk transport. Derfor forsvinder den turnusordning, der forvaltes af branchen, når det drejer sig om belgisk trafik til Nederlandene.

2) Ud fra et økonomisk synspunkt finder Kommissionen, at indførslen af et nyt system til fordeling af den obligatoriske fragt på trafikken fra Belgien til Nederlandene ikke må være en hindring for gennemførelsen af en liberalisering af flodmarkedet, som anbefalet i Rådets forslag til direktiv af 23. maj 1995 om betingelserne for befragtning og prisdannelse inden for national og international varetransport ad indre vandveje i Fællesskabet (3). Kommissionen har i øvrigt allerede understreget dette i sin meddelelse af 12. juni 1995 til den nederlandske regering om et forslag til midlertidig lov om fordelingen af fragten i nord-syd-transporten ad indre vandveje (4).

Man kan kun forestille sig et sådant system, hvis der gives garanti for, at den pågældende markedssektor går over til en definitiv ordning med fri konkurrence inden for et begrænset tidsrum. Formålet med den påtænkte udvidelse af turnusordningen for befragtningen er at inddrage nye trafikaspekter. Kommissionen hilser den delvise liberalisering og styrkelsen af den selvstændige bådfarts konkurrenceevne, som fragtfordelingsordningen for transport inden for Belgiens grænser og transport til Frankrig og Nederlandene indebærer, velkommen. Den bemærker også, at den påtænkte bekendtgørelse om transport til disse to medlemsstater er midlertidig. Den endelige vedtagelse af lovforslag om fragtfordelingsordningen, som forventes den 1. januar 2000 er forenelig med de mål for liberaliseringen af flodmarkedet, som Kommissionen har anbefalet i sit førnævnte direktivforslag og vil kunne harmoniseres med den planlagte tidsplan for liberaliseringen i de andre to medlemsstater.

3) Vedrørende lovforslaget om trafik til Frankrig og Nederlandene, som henhører under transportministerens ansvarsområde, bemærker Kommissionen imidlertid, at forpligtelsen til skiftevis befragtning til faste tariffer og på bestemte betingelser er hovedreglen i forslaget, og at der kun tales om liberalisering i form af en fravigelse fra denne. For i højere grad at sikre, at sektoren bliver liberaliseret inden det tidspunkt, der er fastsat for afvikling af ordningen, anbefaler Kommissionen den belgiske regering, at ændre forslaget til ministeriel bekendtgørelse således, at det først som generelt princip fastlægger liberaliseringen af flodmarkedet og dernæst som fravigelse fra dette princip for et begrænset tidsrum indtil den 1. januar 2000 fastlægger de nærmere vilkår for det påtænkte system til fordeling af fragten.

4) For bedre at sikre en effektiv overgang til en ordning med fri konkurrence inden for den fastsatte frist anmoder Kommissionen den belgiske regering om at foretage følgende ændringer i forslagene til ministerielle bekendtgørelser om indenlandsk transport og transport til Frankrig og Nederlandene:

- artikel 23 i forslag til ministeriel bekendtgørelse om transport i Belgien fastsætter, at tonnagebefragtningsaftaler eventuelt helt eller delvist kan undtages fra fragtfordelingsordningen i henhold til de generelle befragtningsbetingelser, som de belgiske myndigheder træffer beslutning om året efter lovens ikrafttrædelse. Kommissionen minder om, at den i sit forslag til Rådets direktiv af 23. maj 1995 om gradvis liberalisering af flodmarkedet har anbefalet, at en første etape af denne liberalisering kommer til at bestå af befragtning, der ikke indgår i turnusordningen for tonnagebefragtningsaftaler. Kommissionen anmoder den belgiske regering om at huske dette, når de generelle bestemmelser udarbejdes og forud at meddele Kommissionen teksten til disse bestemmelser.

- samme forslag til ministeriel bekendtgørelse siger i artikel 22, at de generelle befragtningsbestemmelser for tidsbestemte kontrakter af en varighed på over to måneder også fastsættes senere. Kommissionen anmoder den belgiske regering om også under udarbejdelsen af disse generelle bestemmelser at huske målsætningerne i førnævnte direktivforslag og forud at meddele Kommissionen teksten til disse bestemmelser for tidsbestemte befragtningsaftaler.

- forslag til ministeriel bekendtgørelse om transport til Frankrig og Nederlandene fastsætter, at denne lov skal ophæves den 1. januar 2000. I præamblen understreges lovens provisoriske karakter, idet det præciseres, at varigheden er begrænset til iværksættelse af en fællesskabslovgivning om liberalisering af flodmarkedet. Rådet har allerede modtaget Kommissionens formelle forslag om lovgivning på dette område, og den anmoder derfor den belgiske regering om at afslutte udarbejdelse af følgende artikel:

»Artikel 7

Denne bekendtgørelse træder i kraft den .............. og ophæves den 1. januar 2000 eller på en tidligere dato, som fastsættes ved ministeriel bekendtgørelse, hvis en EU-lov kræver dette«.

5) Forslag til ministeriel bekendtgørelse om transport for egen regning fastsætter de betingelser, hvorunder både kan anvendes uden for turnusordningen. Dette forslag giver ikke anledning til bemærkninger, hvad angår fællesskabsretten; den fastsætter princippet om ikke-indgriben fra Office régulateur de la navigation intérieure ved befragtning, på betingelse af at båden har et certifikat til transport for egen regning, som er udstedt af den offentlige myndighed på grundlag af kriterier, der muliggør skelnen mellem transport for egen regning og transport for fremmed regning.

6) Under hensyntagen til ovennævnte faktorer og betingelser finder Kommissionen, at disse tre lovforslag ikke er uforenelige med den generelle transportpolitik.

7) Kommissionen underretter de andre medlemsstater om denne udtalelse.

Udfærdiget i Bruxelles, den 30. november 1995.

På Kommissionens vegne

Neil KINNOCK

Medlem af Kommissionen

(1) EFT nr. 23 af 3. 4. 1962, s. 720/62.

(2) EFT nr. L 347 af 17. 12. 1973, s. 48.

(3) KOM (95) 199 af 23. 5. 1995.

(4) EFT nr. L 134 af 20. 6. 1995.